B4-0035 και 0084/98

Ψήφισμα σχετικά με το αποτέλεσμα των εκλογών στην Κένυα

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την Κένυα, και ιδίως το ψήφισμα της 18ης Σεπτεμβρίου 1997 ((ΕΕ C 304 της 6.10.1997, σελ. 139)),

- έχοντας υπόψη τη δήλωση της Προεδρίας της Ευρωπαϊκής Ένωσης της 6ης Ιανουαρίου 1998,

A. υπενθυμίζοντας ότι στις 29 και 30 του Δεκεμβρίου 1997 διεξήχθησαν στην Κένυα προεδρικές και βουλευτικές εκλογές,

Β. υπενθυμίζοντας ότι, κατά τη διάρκεια της προεκλογικής εκστρατείας καθώς και κατά τη διεξαγωγή της ψηφοφορίας, εντοπίστηκαν ορισμένες παρατυπίες,

Γ. υπενθυμίζοντας, ωστόσο, ότι οι εκλογές έλαβαν την έγκριση των εθνικών παρατηρητών που είχαν επιφορτισθεί με την εποπτεία της διεξαγωγής αυτών των εκλογών,

Δ. επισημαίνοντας εξάλλου ότι η αντιπολίτευση δεν κατόρθωσε να ξεπεράσει τις διαιρέσεις της και να συσπειρωθεί γύρω από έναν ενιαίο υποψήφιο,

Ε. υπενθυμίζοντας ότι ο πρόεδρος Daniel Arap Moο επανεξελέγη και ότι το κόμμα του, η Εθνική Αφρικανική Ένωση της Κένυας, διατήρησε με διαφορά δύο εδρών την απόλυτη πλειοψηφία του στο κενυατικό κοινοβούλιο,

ΣΤ. εκτιμώντας ότι, παρά τις ανεπάρκειες που διαπιστώθηκαν κατά τη διάρκεια της εκλογικής διαδικασίας, οι εκλογές αυτές αποτελούν το νέο στάδιο μιας διαδικασίας εκδημοκρατισμού που θα πρέπει να εδραιωθεί, και ότι οι συνταγματικές μεταρρυθμίσεις αποτελούν ουσιαστικό βήμα για την προώθηση της εθνικής συμφιλίωσης,

Ζ. επισημαίνοντας ότι η αναστολή της παροχής βοήθειας από το Διεθνές Νομισματικό Ταμείο στην Κένυα εξακολουθεί να ισχύει δεδομένου ότι η κυβέρνηση δεν πληροί τους όρους για χρηστή οικονομική διαχείριση, δημοσιονομική διαφάνεια και καταπολέμηση της διαφθοράς,

1. επιδοκιμάζει την προσήλωση του κενυατικού λαού στις δημοκρατικές αξίες με την μαζική συμμετοχή του, συχνά υπό εξαιρετικά δυσχερείς συνθήκες, στις εθνικές εκλογές[semigr ]

2. λαμβάνει υπό σημείωση τα αποτελέσματα των κενυατικών εκλογών της 29ης και 30ής Δεκεμβρίου 1997, εκφράζοντας συγχρόνως τη λύπη του για τις παρατυπίες που αμαύρωσαν την καλή διεξαγωγή της εκλογικής διαδικασίας[semigr ]

3. καλεί τον πρόεδρο Arap Moο να συνεχίσει το διάλογο με τα κόμματα της αντιπολίτευσης και να σεβασθεί πλήρως τις εξουσίες που παρέχονται στο εκλεγέν κοινοβούλιο από το σύνταγμα[semigr ]

4. καλεί όλως ιδιαιτέρως την κενυατική κυβέρνηση να μεριμνήσει ώστε το σύνολο των πολιτικών δυνάμεων της χώρας να συμμετάσχει στη διαδικασία αναθεώρησης του συντάγματος, στο πλαίσιο ενός αυθεντικού πνεύματος εθνικής συμφιλίωσης[semigr ]

5. παρακινεί την Κυβέρνηση της Κένυας να υιοθετήσει και να εφαρμόσει το ταχύτερο δυνατόν αποτελεσματικά μέτρα κατά της διαφθοράς[semigr ]

6. καλεί την Επιτροπή να εξακολουθεί να ασκεί οικονομική πίεση, δυνάμει της Σύμβασης Λομέ, στην Κυβέρνηση της Κένυας, προκειμένου να επιτευχθεί ο σεβασμός των δικαιωμάτων του ανθρώπου και η εφαρμογή αποτελεσματικών μέτρων κατά της διαφθοράς[semigr ]

7. καλεί την Επιτροπή να υποστηρίξει ειδικά προγράμματα ανεξάρτητων ΜΚΟ τα οποία συμβάλλουν στην ανάπτυξη της δημοκρατικής διαδικασίας στην Κένυα, επί παραδείγματι με την καταπολέμηση του αναλφαβητισμού και με τη διασφάλιση της προώθησης ανεξάρτητων οργάνων της κοινωνίας των πολιτών[semigr ]

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τους Συμπροέδρους της Συνέλευσης Ίσης Εκπροσώπησης ΑΚΕ-ΕΕ, καθώς και στην κυβέρνηση της Κένυας.